“Avatar: The Way of Water” Kaut AS$435 Juta Pada Minggu Pembukaan
Filem sekual yang lama dinanti, Avatar: The Way of Water menepati ramalan apabila berjaya menguasai pasaran box office global dengan kutipan minggu pembukaan yang cukup memberangsangkan.  Di pasaran domestik AS, filem arahan James Cameron itu berjaya mengaut AS$134 juta pada minggu pertama, hampir sekali ganda berbanding kutipan AS$77 juta yang direkodkan filem pertama.  Selain itu juga, ia menjadi filem pertama Cameron yang melepasi angka AS$100 juta dalam satu hujung minggu. Di seluruh dunia, prestasi The Way of Water jauh lebih mengagumkan dengan kutipan pembukaan hujung minggu sebanyak AS$435 juta (AS$300 juta dikutip di beberapa pasaran antarabangsa).  Dengan kejayaan itu, Disney kini menghampiri paras AS$4 billion untuk gabungan kutipan filem-filem terbitannya pada tahun ini, lapor Deadline. Filem-filem arahan Cameron cenderung untuk bertahan dalam senarai box office untuk tempoh masa yang agak lama, jadi agak menarik untuk dilihat sejauh mana filem itu mampu menjana kutipan dalam tempoh beberapa minggu yang akan datang.  Dengan gred ‘A’ yang diterimanya di CinemaScore, dan ramai peminat keluar dengan perasaan puas hati, tidak mustahil The Way of Water mampu mengikuti jejak langkah filem asal, yang bertahan di kedudukan pertama box office selama 7 minggu selepas ia ditayangkan. 